ועדת העבודה, הרווחה והבריאות, כנסת 17, פרוטוקול מספר 492, 2008-07-15 09:30

יצחק גלנטי: שלום, אני פותח את ישיבת הוועדה.

רן כהן: אולי היית מוכן להעביר את הנושא לוועדה שלי?

יצחק גלנטי: אבקש את חה"כ אורלב להציג את הדברים.

זבולון אורלב: אני מוותר על רשות הדיבור, ואני מציע לגשת ישר לקריאת החוק.

זבולון אורלב: אני מוותר על הצורך בהצגת החוק, כיוון שעשינו את זה בקריאה הטרומית במליאה וגם בהכנה לקריאה הראשונה כאן בוועדה.

זבולון אורלב: כיוון שהזמן קצר, המלאכה מרובה והפועלים לא אצילים, אני מציע להתחיל ישר בקריאת החוק.

נועה בן שבת: יש פה שתי הצעות, הצעה של חברי הכנסת זבולון אורלב וחיים כך, והצעה נוספת של חבר הכנסת זיו ועוד קבוצת חברי כנסת.

נועה בן שבת: אפשר למזג את שתי ההצעות לפי סעיף 122א לתקנון באישור ועדת הכנסת.

זבולון אורלב: האם ועדת הכנסת צריכה לאשר זאת?

נועה בן שבת: הוועדה הזו מחליטה, אבל זה מותנה באישור ועדת הכנסת.

זבולון אורלב: אני מציע לעבור להצבעה ישר.

נועה בן שבת: זה לא מונע מאיתנו להמשיך ולדון עכשיו.

יצחק גלנטי: אלה שתי הצעות חוק שיכולות להתמזג לאחת.

זבולון אורלב: האם הממשלה תומכת בשתי הצעות החוק שרוצים למזג אותן בהצעת החוק של חיים כך ושלי?

זבולון אורלב: האם יש לנו רוב להעביר אותן?

יצחק גלנטי: רוב להעביר אותן, אני חושב כן.

זבולון אורלב: אני אגיד לך ממה אני חושש.

זבולון אורלב: אני חושש מזה ששמים על הצעות החוק שלנו עוד איזו משקולת שתעכב את כל החוק.

יצחק גלנטי: אתה יודע שיש גם שיקולים פוליטיים ולא רק מקצועיים.

זבולון אורלב: אם תאמר לי שאנחנו מעבירים את כל החבילה, זה בסדר.

יצחק גלנטי: אני לא יכול להבטיח לך את זה.

זבולון אורלב: האם אתה תתמוך בהעברת כל החבילה?

יצחק גלנטי: אני אישית כן, אבל יש גורמים אחרים שלא יתמכו.

רן כהן: אני למשל מתנגד.

רן כהן: אני חושב שזה חוק אסון.

נועה בן שבת: תעלה את עניין המיזוג להצבעה.

נועה בן שבת: האם הוועדה מחליטה למזג את שתי הצעות החוק?

נועה בן שבת: ה צ ב ע ה בעד – 2 נגד – 1 נמנעים – אין מיזוג הצעות החוק עבר

יצחק גלנטי: 2 בעד, וחה"כ רן כהן נגד.

נועה בן שבת: זה בכפוף לאישור ועדת הכנסת.

ואסל טאהא: על מה הצבעתם?

זבולון אורלב: רק למיזוג שתי ההצעות.

יצחק גלנטי: חה"כ ואסל טאהא, אני מקווה שאתה לא מתנגד למיזוג של שתי ההצעות האלה.

ואסל טאהא: אני מתנגד לשתיהן.

ואסל טאהא: אני מתנגד גם למיזוג.

יצחק גלנטי: אנחנו לא מדברים עכשיו על מיזוג מועצות מקומיות.

ואסל טאהא: לא.

ואסל טאהא: לזה גם אתה מתנגד.

רן כהן: לפי זה המיזוג לא עבר.

זבולון אורלב: לא.

זבולון אורלב: ההצבעה היתה כבר.

רן כהן: ההצבעה על המיזוג לא עברה.

רן כהן: זה שניים נגד שניים.

יצחק גלנטי: הוא הגיע אחרי ההצבעה.

ליטל שוורץ: קוראת סעיף 1: בחוק עובדים זרים, התשנ"א-1991 (להלן – החוק העיקרי), אחרי סעיף 1יד יבוא: 1יד1 (א) על אף האמור בסעיף 1יג ובהוראות שנקבעו לפי סעיף 1יד(1) רישה לעניין תנאים למתן היתר, אדם שמלאו לו 85/90 שנים זכאי לקבל מהממונה היתר להעסקת עובד זר במתן שירותי סיעוד לאותו אדם, לפי בקשה שיגיש, ובלבד שנקבעה זכאותו לפי הסעיפים האמורים או שנקבעה לגביו תלות בעזרת הזולת בידי רופא מומחה במסגרת עבודתו במוסד רפואי.

נועה בן שבת: ההצעה עברה בקריאה ראשונה עם שתי חלופות לגבי הגיל: 85 או 90 שנה.

נועה בן שבת: השאלה היא, לאיזה גיל מתייחסים עכשיו.

זבולון אורלב: לשאלה הזו נחזור כאשר חיים כץ ייכנס.

זבולון אורלב: אני הגשתי הצעה המדברת על גיל 90, והוא הגיש הצעה המדברת על גיל 85.

רן כהן: אני מתנגד לשתי החלופות הללו.

רן כהן: אני מלווה את הנושא של העובדים הזרים שנים רבות.

רן כהן: הצעת החוק הזו לא באה לסייע למי שזקוק לעובדים זרים.

רן כהן: היא באה לסייע למי שלא זקוק לעובדים זרים.

רן כהן: אני אסביר את הדברים בצורה הכי לוגית שרד אפשר.

רן כהן: ממה נפשך?

רן כהן: אם הבעיה קיימת לגבי אדם הזקוק לעובד זר כדי לתפקד, הוא עובר את ההליך בביטוח הלאומי כדי לקבל את האישור לעובד זר ומקבל באופן אוטומטי את העובד.

רן כהן: אין מצב כזה בשום תחום אחר: בניין, חקלאות, תעשייה, מסעדות וכו'.

רן כהן: בתחומים האחרים צריכים קודם לקבל החלטת ממשלה, הגדלת מכסה, חלוקות על פי אפיונים וכו'.

רן כהן: בסיעוד אין שום צורך בקבלת מכסה.

רן כהן: מה יעשה ההיתר הניתן בחוק?

רן כהן: הוא יגרום למצב שבו אנשים שלא עוברים את המבחן של הביטוח הלאומי, או בגלל שהם אינם זקוקים או בגלל שהם באמת בריאים, יהיו זכאים.

רן כהן: לא כל בן אדם מעל גיל 85 או 90 הוא חולה או לא יכול לתפקד.

רן כהן: היום יש במדינת ישראל 24,400 בני 90 ומעלה, שממילא קרוב ל-15,000 מהם לא זקוקים לעובד זר.

רן כהן: עכשיו באופן אוטומטי יתווספו למשק עוד 15,000 עובדים זרים.

רן כהן: ל-5,000 מתוך ה-24,400 יש עובד זר בגין הזדקקותם הבריאותית והאחרת.

רן כהן: עכשיו יתווספו עוד אלפי עובדים זרים לאותם אנשים שלא צריכים אותם.

רן כהן: מי צריך אותם?

רן כהן: הנכדים שלהם, הנינים שלהם, השכנים שלהם, המכרים שלהם וכו'.

רן כהן: אני רוצה שתדעו, שאין כמעט תחום מעוות במשק הישראלי יותר מאשר תחום העובדים הזרים.

רן כהן: כל מיני ספסרים ומתווכים לוקחים אלפי דולרים.

נעמי מורבייה: סחר עבדים.

רן כהן: זה ממש סחר בעבדים.

יצחק גלנטי: כאשר אתה טוען שיתווספו עוד 15,000 עובדים זרים התייחסת לגיל 85 או 90?

רן כהן: התייחסתי לגיל 90.

רן כהן: אם היה מדובר על גיל 85 היו מתווספים עוד כמה עשרות אלפים.

קריאה: עוד 22,000 עובדים.

רן כהן: שלא יהיו פה טעויות, כאשר יתחילו בגיל 85 או 90, ואחר כך זה ירד לגיל 80 או 75.

רן כהן: אני בשנה הבאה בן 70.

רן כהן: האם מישהו מעלה בדעתו שבגלל גילי אני אבוא לבקש עובד זר?

זבולון אורלב: לפי הטיעונים שלך, קרוב לוודאי שכן.

רן כהן: לא.

רן כהן: אני אפילו נפשית לא צריך את זה.

חיים כץ: בוא ניפגש בגיל 85.

רן כהן: אני אשמח.

רן כהן: לי יש הגדרה לגבי ישראלי מאושר.

רן כהן: ישראלי מאושר הוא אדם המגיע לגיל זקנה בבריאות טובה.

רן כהן: למה חבריי דואגים לישראלי מאושר המגיע לגיל זקנה בבריאות טובה?

רן כהן: אם היו באים חבריי ואומרים לי: הביטוח הלאומי אטום ולא מגלה רגישות לאנשים שכן צריכים, הייתי מבין זאת.

רן כהן: אני מוכן ליזום יחד איתך, אדוני היו"ר, דיון עם הביטוח הלאומי בנוגע לבדיקת הקריטריונים לפיהם מעניקים זכות לעובד זר.

יצחק גלנטי: לו היחס של הביטוח הלאומי לאותה קבוצת גיל היה יחס לא משפיל, אז כל הנושא הזה לא היה עולה לסדר היום.

יצחק גלנטי: צר לי, אבל המצב הוא לא כזה.

רן כהן: אני מודה לך על מה שאמרת.

רן כהן: עכשיו שמת את האצבע על הנקודה המרכזית.

רן כהן: הבעיה היא עם הביטוח הלאומי, וכאן מציעים לטפל בצורה גורפת כך שלפי גיל יקבלו באופן אוטומטי את הזכות לעובד זר.

רן כהן: בבעיה שקיימת בביטוח הלאומי לא מטפלים, אבל נותנים באופן אוטומטי לכל אחד מגיל 85 או 90 זכות לעובד זר.

רן כהן: מאחר ואני מכיר את חבריי ממשרד התמ"ת, אני מציע לך לא לסמוך על כל האינפורמציה שמסרתי, למרות שמה שאמרתי אמרתי בדם לבי וביושר גלוי, ולשמוע את דעתם כדי שהוועדה תדע מהי מחליטה.

יצחק גלנטי: הזכות תינתן לכל הדוברים.

זבולון אורלב: אני הבנתי שהדיון הזה מוצע כדיון לקראת הקריאה הראשונה.

זבולון אורלב: הוועדה קיימה כבר דיון ענייני, שמעה את משרד התמ"ת ויתר הגורמים.

זבולון אורלב: אני מצטער שחה"כ רן כהן, שאני מכבד אותו, מתנגד.

זבולון אורלב: אצלנו אומרים: "והדרת פני זקן".

יצחק גלנטי: הוא לוחם חזק מאוד למען עבודה עברית.

זבולון אורלב: כאשר אני הייתי חייל טוראי, הוא כבר היה מפקד בכיר בצנחנים.

זבולון אורלב: לי יש הערכה והערצה לאנשים האלה.

זבולון אורלב: יש לי הרגשה, חה"כ כהן, שלא קראת את החוק.

זבולון אורלב: החוק לא מקנה זכות אוטומטית לאף זקן מגיל 85-90.

זבולון אורלב: הנאום שלך נכון אם בגיל מסוים תהיה זכות אוטומטית לאדם לקבל עובד זר.

זבולון אורלב: זה היה פורץ את כל המחסומים.

זבולון אורלב: לכל אחד היה יותר נוח שיהיה עובד זר לידו.

זבולון אורלב: באנו ואמרנו שבגיל מסוים יש השפלה של זקנים, שצריכים לעבור את המבחן של הביטוח הלאומי.

רן כהן: אז בוא נטפל בהשפלה.

זבולון אורלב: המהות של המבחנים האלה היא שהם משפילים.

קריאה: למה אתה אומר ככה?

קריאה: זה לא נכון.

זבולון אורלב: לי יש זכות דיבור, ולך חובת האזנה.

זבולון אורלב: בעינך המבחנים הם לא משפילים, אבל בעיני זקנים הם מבחנים משפילים.

זבולון אורלב: זה הידע שלי.

זבולון אורלב: אני אומר לך כשר הרווחה לשעבר, אנשי הביטוח הלאומי והאחיות הם אנשים צדיקים, הם אנשים טובים וכוונתם טובה.

זבולון אורלב: הם עושים כל דבר כדי שהדבר הזה יתנהל בצורה ראויה.

זבולון אורלב: מנקודת מבט של זקן 90, שצריך להראות את יכולותיו בפני אחות צעירה, זו השפלה.

זבולון אורלב: זה דבר בלתי קביל לחלוטין על פי השקפתי.

זבולון אורלב: זאת השפלה.

זבולון אורלב: פתאום בא אדם זר לתוך ביתו, והוא צריך להוכיח את אי יכולותיו.

זבולון אורלב: מי שמכיר זקנים בגיל הזה יודע, שהם לא יפגינו את חולשותיהם ואי יכולתם בפני העובד.

זבולון אורלב: בנוסף, לא תמיד הוא מבין בדיוק מה העניין.

זבולון אורלב: לכן, כדי להגן על זקנים מופלגים, כאשר חה"כ כץ מדבר על גיל 85 ואני על גיל 90, הצענו לעשות בדיקה שונה.

זבולון אורלב: תחילה הצענו שתהיה בקרה של רופא משפחה.

זבולון אורלב: בקריאה הראשונה עלה העניין שרופא משפחה לא תמיד מומחה ולא תמיד יודע.

זבולון אורלב: לכן, דיברנו על רופא מומחה כאשר בתקנות ייקבע איזה רופא מומחה.

זבולון אורלב: גם לרופא המומחה לא יהיה חופש להחליט מה שהוא רוצה.

זבולון אורלב: לפי ההצעה, שר הבריאות יקבע בתקנות את הקריטריונים, מה הרופא צריך לבחון ולבדוק.

זבולון אורלב: ההנחה היא, שלרופא יש יותר את הידע, יותר את הגישה, יותר רגישות, כדי לאבחן ולדעת.

זבולון אורלב: כמו שאותו אדם הולך לרופא לבדיקות רפואיות אחרות, כך ילך גם לבדיקה הרפואית הזו כאשר הרופא המומחה יוכל לקבוע אם הוא זכאי או לא זכאי.

זבולון אורלב: השינוי הגדול, חה"כ רן כהן, הוא שבמקום הבדיקה המשפילה בעיני הזקן, תהיה בדיקה אחרת אצל רופא מומחה.

זבולון אורלב: זאת כוונת החוק, וזאת כוונת המחוקק.

יעקב כהן: איזה רופא?

זבולון אורלב: רופא מומחה ברפואה פנימית, בגריאטריה או בנוירולוגיה.

רן כהן: אז למה רק מגיל 90?

רן כהן: אפשר לקבוע זאת גם מגיל 70.

רן כהן: למה רק לפי גיל ולא לפי מחלות?

זבולון אורלב: יכול להיות ששר הבריאות יקבע שהאישור יינתן לפי מחלות.

רן כהן: יהיה מדובר על מאות אלפי אנשים.

חיים כץ: הם מקבלים בן כה וכה.

זבולון אורלב: בגלל השאלה שלך, מציע חה"כ כץ שייקבע גיל 85.

זבולון אורלב: אני בגלל החששות שלך, קבעתי גיל 90.

זבולון אורלב: אני אציע לחברי חיים כך, ללכת קודם כל על גיל 90.

זבולון אורלב: צריך לעשות הכל בצורה מדודה, ובמידה זהירה.

זבולון אורלב: בוא נתחיל עם גיל 90.

זבולון אורלב: גם פה יש לנו 15,000 או 20,000 איש שצריכים לעבור את המבחן הזה.

זבולון אורלב: נראה איך הדבר יעבוד.

זבולון אורלב: בנוסף, השר יקבע כללים, באישור הוועדה הזו, מה צריך לבדוק.

יצחק גלנטי: אני מבקש מחה"כ מרגי להתייחס לדברים.

יעקב מרגי: אני יכול לומר, שאני מתחבר לדברים של חה"כ רן כהן, למרות הנימוקים של חה"כ אורלב.

יעקב מרגי: כמי שמלווה עובדים זרים בתחום הסיעוד וכחבר הוועדה לבחינת זכויות העובדים הזרים בקדנציה שעברה, אני יכול לומר לכם שהליך קבלת האישור לעובד זר הוא הליך קל היום.

יעקב מרגי: המוסד לביטוח הלאומי הקל בהליך.

יעקב מרגי: פעם הרף היה גבוה מאוד.

יעקב מרגי: מי שמכיר את העמלות ואת הליווי, יכול להגיד שכמעט צריך פקידה מיוחדת כדי שתעזור לקשיש להחזיק את העובד הזר.

יעקב מרגי: לתת את זה באופן אוטומטי לכל מי שעבר את גיל 85 או 90, זה לא נכון.

יצחק גלנטי: זה לא באופן אוטומטי, אלא באישור רופא.

זבולון אורלב: האם אחרי שנאמתי נאום כזה, אתה עוד פעם חוזר ואומר שזה באופן אוטומטי?

יעקב מרגי: אני חושב, שהמנגנון הקיים היום דרך המוסד לביטוח הלאומי הוא מנגנון טוב וזהיר.

יעקב מרגי: מי שזקוק מקבל.

יעקב מרגי: מאשרים את זה גם למי שלא מרותק למיטה.

יעקב מרגי: קשיש שיש לו קשיים בתפקוד היומיומי מקבל גם כן אישור.

יצחק גלנטי: מאחר ועל פי הנוהל יש זכות קדימה לחברי הכנסת, אני מעביר לחה"כ כץ את רשות הדיבור.

חיים כץ: אני מוותר על זכות הדיבור.

ואסל טאהא: הדברים שאמרו חברי הכנסת רן כהן ומרגי יש בהם טעם.

ואסל טאהא: היום קל להשיג את האישור רפואי.

ואסל טאהא: השאלה היא, מי שולח אותו לבדיקה הזו.

ואסל טאהא: אם הוא הולך לבדיקה בעצמו, הוא יוכל להשיג את האישור בקלות.

ואסל טאהא: לכן, צריך לעשות את זה דרך המוסד לביטוח הלאומי.

ואסל טאהא: אם יש בעיות או הקלות שצריך לתת לנבדקים, אפשר להעלות זאת בפני ההנהלה של המוסד לביטוח הלאומי.

ואסל טאהא: להציע הצעת חוק גורפת, כך שכל אחד יוכל לפנות לרופא ולקבל אישור לעובד זר, זו בעיה קשה מאוד שתגביר את השחיתות, תוספת עובדים זרים וכל הבעיות הנלוות.

זבולון אורלב: זו הוצאת דיבה לרופאים.

ואסל טאהא: לא.

ואסל טאהא: זה קל מאוד.

יעקב כהן: אני שומע את חה"כ מרגי מש"ס.

יעקב כהן: כמה אנשים אתם מכירים בגיל 90 שלא זקוקים לעובד זר?

רן כהן: אני מכיר הרבה אנשים.

רן כהן: אני מכיר אישה מאוד מפורסמת וידועה בת 93, שעדיין נוהגת, מתפקדת, שומרת על כל המשפחה, על הילדים ועל הנכדים.

יעקב כהן: אבא שלי מעל גיל 80 והוא נוהג, אבל הוא קרוב למצב שבו הוא יצטרך פיליפיני.

יעקב כהן: המזל שהוא יכול לנהוג, כי ללכת הוא לא יכול.

יעקב כהן: רבותיי, כרגע פונים אלי אנשים וטוענים שבמוסד לביטוח הלאומי קיימת התעללות.

יעקב כהן: מדובר באנשים שלא מסוגלים להתרחץ, לא מסוגלים לבשל לעצמם ולהתנקות.

יעקב כהן: שואלים אותם, האם הם יכולים לסגור את הכפתורים.

יעקב כהן: הם אמרו שכן.

יעקב כהן: ואם הם יכולים לסגור את הכפתורים, אז היא לא צריכה פיליפיני?

רן כהן: לפני שהגעת אמרתי, שאולי צריך לשנות את הכללים של הביטוח הלאומי, אבל לא לתת אישור אוטומטי.

יעקב כהן: אם אתם שואלים אותי, היא יכולה לסגור את הכפתורים אבל הפוך ולא כשורה.

יצחק גלנטי: אבל זה קורה גם לי.

יצחק גלנטי: כאשר שוכחים לסגור את הכפתורים, זה הרבה יותר גרוע.

יעקב כהן: המצב הוא כזה, שעד אשר אנשים משיגים היתר לוקח זמן רב.

יעקב כהן: איש הביטוח הלאומי הוא אורח לרגע, שאינו יכול להתרשם מספיק.

יעקב כהן: לפי אישור הרופא אתם מאשרים ניתוח ואשפוז.

יעקב כהן: אם אין אמונה ברופא, אז מה אתם רוצים?

יעקב כהן: הרופא מכיר את האדם.

יעקב כהן: בדרך כלל האנשים האלה מבקרים אצלו כל שבוע או שבועיים.

יעקב כהן: אם אתם לא מאמינים לרופא, אז נגמר הסיפור.

יצחק גלנטי: בואו לא נשכח שבינתיים עבר תיקון לחוק הביטוח הלאומי של חה"כ מרציאנו, לפיו מגיל 90 אפשר לקבל גמלת סיעוד לפי אישור רופא.

יעקב כהן: המוסד לביטוח הלאומי נותן קצבה על פי חוות דעת של רופא.

חיים כץ: אתה רמזת שרופא שקרן.

רן כהן: לא.

יצחק גלנטי: אעביר את רשות הדיבור ליהודה אלדר.

יהודה אלדר: אני מספר שנים מעורב מאוד בנושא של האשפוז הסיעודי-הגריאטרי.

יהודה אלדר: אני עובד בצמוד לאגף הגריאטריה במשרד הבריאות.

זבולון אורלב: האם אתה אדם עצמאי?

יהודה אלדר: כן.

יהודה אלדר: כאשר שאלו בוועדת הכספים מי מממן אותי, אז אמרתי שהפילנתרופיה מממנת אותי.

יהודה אלדר: אני נלחם למען העלאת התעריפים שמשרד הבריאות משלם לרמה השנייה והשלישית.

יצחק גלנטי: זה לא קשור לעניין.

יהודה אלדר: המדינה צריכה להתנגד להבאת עובדים זרים, וזה מובן מאליו.

יהודה אלדר: הבעיה היא שהקשישים שזקוקים לזה לא יכולים להחזיק עובד ישראלי בשלוש משמרות ביום.

יהודה אלדר: הבעיה היותר גדולה היא, שהעובדים הישראלים בכלל לא רוצים לעבוד בתחום הזה.

יהודה אלדר: זו עבודה פיזית ונפשית קשה מאוד.

יהודה אלדר: אנחנו יכולים לראות גם בתוך המוסדות הגריאטריים, שהיום אי אפשר למצוא שם עובדים ישראלים, גם אם מציעים להם מעבר לשכר המינימום המקובל.

יהודה אלדר: בבתי הדיור המוגן במדינת ישראל ישנם הרבה מאוד אנשים שהרופא ייתן להם אישור, אבל אין להם צורך בשהייה של עובד זר במשך 24 שעות.

יהודה אלדר: התוצאה תהיה, שכל העובדים הזרים האלה יסתובבו בחוץ ויחפשו עבודה.

יהודה אלדר: זה מה שקורה במציאות.

יהודה אלדר: אם המטרה היא לתת, אז אפשר לפתור את הבעיה של הביטוח הלאומי כך שבאותם המקרים יבוא רופא עם אחות של הביטוח הלאומי.

יהודה אלדר: הבעיה היא עם הביטוח הלאומי ולא עם המספרים.

סופה לנדבר: אדוני, כולנו חיים במציאות מאוד קשה.

סופה לנדבר: אני מסכימה עם הדובר הקודם, שהיום קשה למצוא עזרה סיעודית לאנשים.

סופה לנדבר: היום גם קשה למצוא מטפלת לילדים קטנים, ובוודאי מטפל לאנשים מבוגרים.

סופה לנדבר: זו עבודה קשה.

סופה לנדבר: במציאות הנוכחית כאשר השוק מלא בהצעות, אנשים לא רוצים ללכת ולטפל בקשישים.

סופה לנדבר: לכן, זה חוק טוב שצריכים להעביר אותו בכנסת.

סופה לנדבר: חה"כ דיבר על כך שמבחן העצמאות היום הוא משפיל מאוד.

סופה לנדבר: מזמן היינו צריכים לשנות את הקריטריונים למבחן הזה.

סופה לנדבר: אנחנו מקבלים המון מכתבים של קשישים, שאומרים שמבחן העצמאות משפיל אותם.

סופה לנדבר: מה זה לפתוח ולסגור?

סופה לנדבר: יש אנשים שעברו שואה והם אנשים גאים.

סופה לנדבר: אלה אנשים שעברו קשיים בחיים, וקשה להם להתמודד עם מציאות בה הם לא עצמאיים.

סופה לנדבר: לכן, כאשר מגיע העובד לערוך את מבחן העצמאות והוא עושה את זה בהשפלה, זה קשה להם.

סופה לנדבר: לכן, צריכה להיות רפורמה במבחנים האלה, צריכה להיות רפורמה ביחס לקשישים.

יצחק גלנטי: אולי הרפורמה תתקן את המצב ולא יהיה צורך בחוק הזה.

סופה לנדבר: בסדר.

סופה לנדבר: בינתיים אין רפורמה, והמציאות דורשת את החקיקה הזו.

סופה לנדבר: לבן אדם קשה להתמודד עם זה שיש לו תלות.

סופה לנדבר: אנחנו לא צריכים לבנות את הבירוקרטיה של הביטוח הלאומי.

סופה לנדבר: אנחנו יודעים שהמבחנים הללו קשים ומשפילים.

סופה לנדבר: אני מאמינה, שאדם בגיל 90 לא יבקש מהרופא אישור לעזרה כזו אם הוא לא זקוק לה.

סופה לנדבר: אנחנו צריכים להאמין לאזרחים במדינת ישראל, ובוודאי ברופאים.

סופה לנדבר: אף רופא לא ייתן אישור בזמן שהוא יודע שאדם לא זקוק לעזרה.

סופה לנדבר: אני בטוחה שאדם שלא זקוק לעזרה לא יבקש אותה.

סופה לנדבר: אנחנו צריכים להקל על מי שזקוק לכך.

סופה לנדבר: לכן, החוק הוא טוב וצריך להעביר אותו.

רן כהן: אני חייב לעזוב, אבל מאחר ואני חבר די פעיל בוועדה הזו אני רוצה לומר שלושה משפטים.

רן כהן: אני רוצה להדגיש שלושה דברים.

רן כהן: היום יש בארץ למעלה מ-43,000 עובדות זרות בסיעוד.

רן כהן: זה יותר מ-50% מכלל העובדים הזרים החוקיים.

רן כהן: זו תהיה מכת מדינה של שוק התעסוקה הישראלי.

רן כהן: צריך למצוא פתרונות אחרים.

רן כהן: אנחנו עושים מאמץ גדול מאוד, ואפרים כהן הוא עדי בעניין הזה, שבמקום עובדות זרות יהיו מת"ביות ישראליות.

רן כהן: יכול להיות שאדם בן 90 זקוק למת"בית.

רן כהן: למה שלא תהיה עובדת ישראלית, שגם תעבוד, גם תעזור, גם תתפרנס וגם יהיה פתרון.

רן כהן: למה לקבוע באופן אוטומטי זכות לעובד זר במשך 24 שעות ביממה?

רן כהן: הוועדה חייבת לשקול את העניין הזה מחדש.

רן כהן: רבותיי, לפי ההצעה הזו גם בתי אבות יעסיקו עובדים זרים.

רן כהן: אמרו לי מההתחלה שהתחלתי לעבוד כיו"ר הוועדה לעובדים זרים, שאין ברירה כי מדובר באנשים שצריכים להיות מלווים 24 שעות.

רן כהן: היום בבתי האבות עובדים ישראלים.

רן כהן: זה יגרום למצב שבו מאות אם לא אלפי עובדות ועובדים ישראלים יפוטרו מבתי האבות.

רן כהן: במקומם יביאו עובדים זרים.

רן כהן: למה?

רן כהן: כי יש פה כוונה טובה, שבאה להתחשב בהבאת עובדים הרבה יותר משוחררת.

חיים כץ: אנחנו באנו לכאן וחשבנו אנחנו הולכים לקדם חוק לקראת קריאה שנייה ושלישית.

חיים כץ: הגיע רן כהן, מגן העמלים, כאילו אני רוצה שיפטרו את כולם והוא בא לשמור על העובדים, על היושר והצדק.

חיים כץ: כאילו כולם גנבים.

רן כהן: אל תכניס דברים לפי.

חיים כץ: רציתי שאפרים כהן יקריא בקשות של אנשים רבים בגילאים מבוגרים שלא קיבלו אישור.

חיים כץ: אדם בן 96 ערירי פנה לקבל עובד זר, ולא קיבל.

רן כהן: אבל אתה מציע לתת אישור מגיל 85 ולא מגיל 96.

חיים כץ: אני אומר, שלא כל הרופאים גנבים, ולא כל האזרחים רמאים.

חיים כץ: לא כולם לוקחים ונותנים לילדים שלהם.

רן כהן: אין הצעה לתת לרמאים.

רן כהן: אתה מציע לתת לכולם.

חיים כץ: אני לא רוצה שאנשים ילכו לביטוח הלאומי.

חיים כץ: אני הצעתי, שהאדם שחסכך כל ימי חייו יממן את זה מכספו ולא ייקח את זה מאף אחד.

חיים כץ: הוא לא רוצה למות ערירי.

חיים כץ: הוא לא רוצה ליפול מבלי שאף אחד יידע שהוא שוכב.

חיים כץ: לא כל הצדק וטוב הלב אצלך.

חיים כץ: אנחנו לא רוצים לפטר ולקחת.

חיים כץ: יש הרבה מאוד אנשים שהולכים לביטוח הלאומי, ולא רוצים להגיד שהם עושים את צרכיהם בחיתול.

חיים כץ: הם מתביישים, ואומרים שהכל בסדר אצלם.

חיים כץ: אני לא חושב שהביטוח הלאומי צריך להתעסק בזה.

חיים כץ: אני מקווה, שבדיון הבא אנחנו נקרא את החוק ונקדם אותו.

חיים כץ: אנשים במדינת ישראל צריכים את החוק הזה.

אריה אלדד: אני מציע למציעים להוציא את בתי אבות והמוסדות הסיעודיים מתחולת החוק.

זבולון אורלב: אם זה יהיה התנאי של הממשלה לתמיכה בחוק, אנחנו נוריד זאת.

זהבה וייזר: אני אחות ארצית בשירות לזקן במשרד הרווחה, ואני חברה בוועדת החריגים בתמ"ת לאישור להעסקת עובד זר.

זהבה וייזר: אני רוצה לציין, שאין אדם מעל גיל 85 שהגיע אלינו אחרי שהוא לא קיבל את מלוא הניקוד בביטוח הלאומי, ודחינו אותו.

זהבה וייזר: יש אישורים רפואיים המצרפים ומתקפים את מצבו.

זהבה וייזר: אנחנו יושבים בוועדה, ועל פי זה אנחנו מאשרים זאת.

זהבה וייזר: לא היה אדם שנדחה, ולא קיבל אישור לעובד זר.

רן כהן: הנה הפתרון.

זהבה וייזר: אנחנו דוחים רק את האנשים שנמצאים במוסדות סיעודיים, בבתי אבות.

זהבה וייזר: בדיור מוגן, שזה ביתו של הזקן, הוא כן מקבל אישור.

רוני דינור: אני אחות בביטוח הלאומי.

רוני דינור: אני רוצה לעשות סדר בדברים.

רוני דינור: אנחנו עושים את הבדיקות לצורך גמלת סיעוד.

רוני דינור: יחידת הסמך של התמ"ת היא זו שקובעת למי לתת אישור לקבלת עובד זר.

רוני דינור: זה באמת מסתמך על הבדיקה שלנו.

רוני דינור: אנחנו הכנו, לפי הצעת החוק של מרציאנו, טופס הערכה של רופא גריאטר, ואנו מבקשים להחיל את זה גם על החוק הזה.

רוני דינור: רק רופאים גריאטריים יודעים לעשות הערכה תפקודית, ויש כבר טופס מוכן.

יצחק גלנטי: אנחנו נקיים דיון נוסף.

יצחק גלנטי: תודה רבה, הישיבה נעולה.